Source: https://hu.globalvoices.org/2012/08/4619
Timestamp: 2019-02-22 04:43:22+00:00

Document:
Oroszország: A jaroszlavli bíróság az egész LiveJournalt betiltatta · Global Voices Magyarul
Oroszország: A jaroszlavli bíróság az egész LiveJournalt betiltatta
A fordítás közzétéve 2012. 08. 20. 12:53 GMT
[A posztban található linkek orosz nyelvű oldalakra mutatnak, az ettől eltérő eseteket külön jeleztük.]
A Jaroszlavli Ügyészi Hivatal munkatársa, Alekszej Kukin szerint az év elején egy gyors ellenőrzés során találtak az LJ-n egy neonáci blogot, és az ahhoz való hozzáférést tiltja a szélsőségek elleni orosz szövetségi törvény. Ugyanez a blog, a pat-index már 2009 októbere óta megtalálható az orosz Igazságügyi Minisztérium szélsőséges anyagokat tartalmazó listáján, mert akkor egy baskortosztáni bíróság hivatalosan szélsőségesnek nyilvánította. (A blogot magát 2008 márciusa óta nem frissítették.)
A cenzúra vádjára reagálva Alekszej Kukin a riportereknek úgy nyilatkozott, hogy a Netis Telekom túlteljesítette a bíróság ítéletét, mondván, hogy a hatóságok csak egy bizonyos blog szűrését kérték, nem a teljes LiveJournal oldalét.
A Jaroszlavlban körülbelül 6000 előfizetővel rendelkező Netis Telekom letiltotta a hozzáférést a népszerű blogszolgáltatóhoz, a LiveJournalhoz. A szerző fotója.
Értelmetlen lenne azt mondani, hogy a LiveJournal teljes bezárását követeltük volna. A[z ítélet] megfogalmazásában is erről a bizonyos [al]oldalról volt szó. A bíróság döntése is pontosan arról szól.
A bírósági ítélet tényleges szövegében viszont a Netis Telekom egyértelműen azt az utasítást kapta, hogy tiltsák le a hozzáférést mind a pat-index.livejournal.com-hoz, mind a 208.93.0.128. IP-címhez.
A második kitétel történetesen lefedi a teljes LiveJournal oldalt. Július 18-i blogbejegyzésében Ilja Dronov, a LiveJournal oroszországi vezetője elmagyarázta az IP-cím szűrésének technikai hátterét:
Ami a [jaroszlavli] kérdés technikai oldalát illeti: a szolgáltató csak a teljes LiveJournalt tudja letiltani, egy konkrét blogot nem […].
Kukin elismerte ugyan [en] annak a nehézségeit, hogy egy bizonyos felhasználót tiltsanak le egy közös tárhelyen, mégis arra utalt, hogy a Netis Telekom túl szigorúan értelmezte a bírósági ítéletet.
Az alperes nyilvánvalóan technikai okokból szüntette meg a hozzáférést a teljes LJ-hez. A bírósági ítéletben említett IP-cím a teljes LJ címe, de a tárgyalások során a szolgáltató valamiért sohasem pontosította ezt az illegális oldal saját címére. Bármi is történjék, azt hiszem az LJ-hez való hozzáférés kérdése a közeljövőben meg fog oldódni.
Az viszont, hogy hogyan kellett volna a Netis Telekomnak pontosítania az IP-szűrést, továbbra sem világos. A bírósági ítéletben megnevezett URL (pat-index.livejournal.com) pontosan azon az IP-címen található, amelyet a bíróság is megnevezett (208.93.0.128.). Ezzel az IP-címmel regisztrálták [en] a livejournal.com-ot San Franciscóban, tehát minden más, az oldalon található blogot is.
Az sem világos, hogy mikor kellett volna a Netis Telekomnak jeleznie a problémát, és hogy az Ügyészi Hivatal miért támogatta az IP-cím szűrést, ha előre tudta (ahogy Kukin utalt rá), hogy a 208.93.0.128. szűrése a teljes LJ lezárását vonja maga után.
Kép a letiltott pat-index.livejournal.com-ról, 2012. július 19. Ilja Rasszagyin képe, a fotót a szerző engedélyével tesszük közzé.
Anton Noszik, a népszerű blogger és az SUP Media (a LiveJournal tulajdonosa) médiaigazgatója az orosz hivatalnokokat hibáztatja a jaroszlavli incidens miatt, amiért képtelenek megérteni a saját ítéleteik következményeit:
A probléma oka a technológiai analfabetizmus és a kérdéses terület ismertének hiánya. Ezt a döntést olyan emberek hozták, akik képtelenek felfogni annak természetét és a következményeit. A probléma megoldását az jelentené, ha a bírósági tisztviselők és az ügyészek többet tudnának az alapvető technikai ismeretekről, de erre senkinek sincs igénye, mert a bíráink és az ügyészeink mind ugyanolyan zsaruk, akik a saját vizsgáikat se tudnák újra letenni.
Saját LiveJournal blogjában Noszik amellett érvelt, hogy az orosz végrehajtó szervek már a Duma által múlt héten elfogadott internetes „feketelista” törvény szellemében cselekszenek (a Runet Echo angol nyelvű elemzését a törvényről lásd itt). Andrej Malgin, egy másik népszerű, Kreml-ellenes felhangokkal író blogger szintén párhuzamot vont az eset és az online szólásszabadság elleni intézkedések között, azzal érvelt, hogy szélsőséges vagy pornográf anyagokat terjesztő robothálózatok segítségével fogják az IP-címek letiltásának számát növelni. Ha egy népszerű tárhely eldugott sarkát eláraszthatják illegális tartalommal, akkor egy a jaroszlavlihoz hasonló bírósági ítélet (amely letiltja a teljes tárhely IP-címét) megszülethet máshol is Oroszországban.
Július 19-i nyilatkozatában a kommunikációs és tömegkommunikációs miniszter Nyikolaj Nyikiforov is érintette a problémát, azt mondta, jellemzően csak a nagyobb távközlési szolgáltatóknak áll rendelkezésére olyan technológia, amely lehetővé teszi az egyes URL-ek szűrését (így egy bizonyos LJ blogot célozva meg a teljes domain helyett).
Dronov a LiveJournaltól amellett érvel, hogy a legegyszerűbb módja az ilyen problémák megoldásának az, hogy közvetlenül a webtárhellyel működnek együtt (ebben az esetben magával az LJ-vel). Felhívja a figyelmet a visszaéléseket megelőző csoportra [Abuse Prevention Team], és idézi azokat a pontos belső felhasználási feltételeket (a gyűlöletbeszéd ellen [en]), amelyek alapot adnak a botrány középpontjában álló neonáci blog letiltására. (Azt meg kell jegyeznünk, hogy a kérdéses LJ-blog még mindig elérhető.) A szövetségi ellenőrző ügynökség, a Roszkomnadzor is az eljárásnak ezt a módját választotta, amikor csak 2012 első felében nemzetközi domainszolgáltatók tucatjait (beleértve a LiveJournalt és a YouTube-ot) kereste meg azzal a kéréssel, hogy tiltsanak le egyes adatvédelmi törvényeket sértő oldalakat.
Habár izzanak az indulatok, az internetes „feketelista” törvény következményei és egy sor más, politikai indíttatású törvényhozói kezdeményezés miatt, nem mindenkit aggaszt a zsarnoksághoz vezető dominóhatás lehetősége. Ilja Rasszagyin, a jaroszlavli programozó, aki kiszivárogtatta a bírósági ítélet szövegének fényképét (és aktívan kritizálta az LJ betiltását) cáfolta azt az elképzelést, hogy ez a feketelista törvény eredménye lenne.
Amikor egy twitterező a tudomására hozta, hogy maga Anton Noszik is erre a következtetésre jutott, akkor Rasszagyin egyszerűen azt válaszolta, hogy „A bíróság döntésének nincs köze a [nemrég] elfogadott törvényhez.” Jelenleg azonban az orosz nyelvű LiveJournal felhasználóinak – becslések szerint ötmillió ember – többsége valószínűleg nem értene ezzel egyet.
Visszajelzés: Global Voices: A jaroszlavli bíróság betiltatta az egész LiveJournalt | atlatszo.hu
[…] együttműködés keretében, az Átlátszó önkéntese, Tünde készítette. A poszt eredetileg a Global Voices Online magyar oldalán jelent […]
2012. 08. 24., 08:42
Olvasd el a bejegyzést az alábbi nyelveken: Deutsch, Italiano, English

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság